### NN 93/2017 (15.9.2017.), Odluka o općinskim porezima Općine Bošnjaci

Općina Bošnjaci

2169

Na temelju članka 20., 41. i 42. Zakona o lokalnim porezima (»Narodne novine« br. 115/16) i članka 29. Statuta Općine Bošnjaci (»Službeni vjesnik« Vukovarsko-srijemske županije br. 6/13), Općinsko vijeće Općine Bošnjaci na svojoj 3. sjednici održanoj 7. rujna 2017. godine donijelo je

ODLUKU

O OPĆINSKIM POREZIMA OPĆINE BOŠNJACI

I. OPĆE ODREDBE

Članak 1.

Ovom Odlukom utvrđuju se vrste općinskih poreza, visina stopa odnosno visina poreza, način obračuna i plaćanja Općinskih poreza koji su vlastiti prihod Općine Bošnjaci na čijem području je sjedište ili prebivalište ili uobičajeno boravište obveznika poreza.

II. VRSTE POREZA

Članak 2.

Porezi Općine Bošnjaci su:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina,

5. porez na nekretnine.

1. Prirez porezu na dohodak

Članak 3.

Prirez porezu na dohodak plaća se na području Općine Bošnjaci sukladno Zakonu o porezu na dohodak (»Narodne novine« br. 15/16), Pravilniku o porezu na dohodak (»Narodne novine« br. 1/17), Zakonu o lokalnim porezima »Narodne novine« br. 115/16) i ovoj Odluci.

Prirez porezu na dohodak plaća se na: porez na dohodak od nesamostalnog rada, porez na dohodak od mirovine, porez na dohodak od samostalne djelatnosti te na porez na dohodak od imovine i imovinskih prava.

Članak 4.

Prirez porezu na dohodak plaćaju svi obveznici poreza na dohodak koji imaju prebivalište ili uobičajeno boravište na području Općine Bošnjaci.

Osnovica prirezu poreza na dohodak je porez na dohodak utvrđen prema Zakonu o porezu na dohodak.

Prirez porezu na dohodak plaća se po stopi od 5 %.

Prirez porezu na dohodak uplaćuje se u korist Proračuna Općine Bošnjaci.

2. Porez na potrošnju

Članak 5.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim bjektima koji se nalaze na području Općine Bošnjaci.

Članak 6.

Obveznik poreza na potrošnju je pravna i fizička osoba koja pruža ugostiteljske usluge na području Općine Bošnjaci.

Osnovica poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 3. ovog članka porezni obveznik iskazuje na obrascu PP-MI-PO i predaje ga od 20. dana u mjesecu za prethodni mjesec i to nadležnoj ispostavi porezne uprave.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Članak 7.

Porez na potrošnju plaća se po stopi od 3 % i predstavlja vlastiti izvor prihoda Općine Bošnjaci.

Poslove u svezi s utvrđivanjem i naplatom poreza na potrošnju obavlja Porezna uprava.

3. Porez na kuće za odmor

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Bošnjaci.

Kućom za odmor smatra se svaka zgrada, dio zgrade ili stan koji se koristi sezonski ili povremeno.

Kućom za odmor u smislu ove Odluke na smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 9.

Porez na kuće za odmor plaća se u visini od 10,00 kuna po jednom četvornom metru korisne površine kuće za odmor.

Porez na kuće za odmor plaća se godišnje, u roku od 15 dana od dostave rješenja za razrez poreza na kuće za odmor.

Rješenje o utvrđivanju poreza na kuće za odmor donosi Porezna uprava.

Obveznici poreza na kuće za odmor dužni su najkasnije do 31. ožujka godine za koju se utvrđuje porez na kuće za odmor dostaviti podatke nadležnom poreznom tijelu o kući za odmor koji se odnose na mjesto gdje se kuća nalazi te korisnoj površini.

Članak 10.

Porez na kuće za odmor ne plaća se:

a) na kuće za odmor koje se ne mogu koristiti zbog ratnih razaranja i prirodnih nepogoda (poplava, požara, potresa) te zbog starosti i trošnosti,

b) na kuće za odmor u kojima su smješteni prognanici i izbjeglice,

Članak 11.

Odredbe članka 8. – 10. ove Odluke prestaje važiti 1. siječnja 2018. godine.

4. Porez na korištenje javnih površina

Članak 12.

Porez na korištenje javne površine plaćaju pravne i fizičke osobe koje koriste javne površine.

Članak 13.

Pod javnom površinom smatraju se parkovi, sajmovi, tržnice, igrališta i javne prometne površine, te druge javne površine u nadležnosti Općine Bošnjaci na kojima se nalaze montažni ili zidani objekti a koja se može iznajmiti.

Članak 14.

Porez na korištenje javnih površina na području općine Bošnjaci plaća se po četvornom metru korisne površine kako slijedi:

|  |  |  |  |
| --- | --- | --- | --- |
| 1. | za postavljanje kioska |  |  |
|  | – do 6 m2 |  | 3.000,00 kn/godišnje |
|  | – 6 – 10 m2 |  | 5.000,00 kn/godišnje |
| 2. | za postavljanje štandova, stolova, pokretnih vozila za prodaju i drugih naprava za prodaju robe | m2 | 6,00 kn/dnevno |
| 3. | za skladištenje i prodaju građevnog materijala, poljoprivrednih strojeva i drugih uređaja te ambalaže | m2 | 4,00 kn/mjesečno |
| 4. | za postavljanje ljetnih terasa za razdoblje od 1. svibnja do 30. rujna | m2 | 8,00 kn/mjesečno |
| 5. | za privremeno odlaganje ogrijeva, građevnog i drugog materijala |  |  |
|  | – u odobrenom roku do 30 dana | m2 | 0,50 kn/dnevno |
|  | – izvan odobrenog roka | m2 | 2,00 kn/dnevno |
| 6. | za postavljanje cirkusa, luna parkova i drugih zabavnih radnji | m2 | 6,00 kn/dnevno. |

Članak 15.

Porez na korištenje javnih površina plaća se u roku od 15 dana od dana dostave rješenja o utvrđivanju poreza na korištenje javnih površina, a kojeg dostavlja Porezna uprava, Područni ured Vukovar – Ispostava Županja na temelju registra obveznika kojeg vodi Jedinstveni upravni odjel Općine Bošnjaci.

5. Porez na nekretnine

Članak 16.

Predmet oporezivanja je nekretnina koja se nalazi na području Općine Bošnjaci.

Nekretninom se smatra stambeni prostor, poslovni prostor, garažni prostor i drugi pomoćni prostor, te ostali prostori bez namjene, građevinsko zemljište koje se koristi u svrhu obavljanja poslovne djelatnosti i neizgrađeno građevinsko zemljište ako se nalazi unutar građevinskog područja.

Članak 17.

Porezni obveznik je svaka osoba koja nekretninu posjeduje samostalno kao i u drugim slučajevima propisanim Zakonom o lokalnim porezima (»Narodne novine« br. 115/16).

Porez na nekretnine koje se nalaze na području Općine Bošnjaci utvrđuje i naplaćuje Općina Bošnjaci.

Sva pitanja vezana za utvrđivanje i naplatu poreza na nekretnine utvrdit će se posebnom odlukom Općinskog vijeća do 30. studenog 2017. godine.

III. PRIJELAZNE I ZAVRŠNE ODREDBE

Članak 18.

Danom stupanja na snagu ove Odluke prestaje važiti Odluka o Općinskom porezima Općine Bošnjaci (»Narodne novine« broj 29/02).

Članak 19.

Kaznene i prekršajne odredbe te odredbe o zastari, obnovi postupka, žalbenom postupku i ovrsi propisane Općim poreznim zakonom, Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 20.

Odluka stupa na snagu u roku od osam dana od dana objave u »Službenom vjesniku« Vukovarsko-srijemske županije, osim odredbi o prirezu poreza na dohodak koje stupaju na snagu prvoga dana u mjesecu nakon mjeseca objave u »Narodnim novinama«.

Klasa: 410-01/17-01/01
 Urbroj: 2212/03-01-17-1
 Bošnjaci, 7. rujna 2017.

Predsjednik
 Općinskog vijeća
 Josip Šumanovac, dipl. ing., v. r.